આ ફિલ્મની સ્ટોરી તિલોક (મયૂર ચૌહાણ)ની છે. જે શાસ્ત્રીનગરમાં આવેલા કરસનદાસ પે એન્ડ યુઝનો કેરટેકર હોય છે. તિલોકની સાથે સુંદર (હેમાંગ શાહ) પણ અહીં જ કામ કરતો હોય છે. જયા (દિક્ષા જોશી) શાસ્ત્રીનગરમાં જ રહેતી હોય છે અને છ બહેનમાં સૌથી મોટી હોય છે. એકવાર જયા કરશનદાસ પે એન્ડ યુઝમાં શૌચ માટે આવે છે અને અહીંથી જ બન્નેને લવ એટ ફર્સ્ટ સાઇટ થઇ જાય છે. આ બન્નેની લવસ્ટોરીની જાણ જયાના પપ્પા ચિનુભા(ચેતન દૈયા)ને થાય છે અને જોરદાર ડખો થાય છે. આ પછી કાળુભા (જય ભટ્ટ) તિલોક તરફથી સમાધાન માટે જયાના પપ્પાને વાત કરે છે પરંતુ આ દરમિયાન ફરી તિલોક અને ચિનુભા વચ્ચે ઝઘડો થાય છે. ચિનુભા તિલોકનું અપમાન કરે છે અને તિલોકને હાડોહાડ લાગી આવે છે. તિલોક ચિનુભાને પડકારતા ચેલેન્જ આપે છે કે હું તમારા કરતા મહિનામાં એક રૂપિયો વધારે કમાવીને બતાવીશ અને અહીંથી જ હલકી ફુલકી કોમેડીથી સાથે તિલોકની રૂપિયા કમાવાની પળોજણ શરૂ થાય છે. શું તિલોક ચિનુભાને આપેલી ચેલેન્જ પૂરી કરી શકશે.? શું તિલોક અને જયાનો પ્રેમ તેની મંજીલ સુધી પહોંચશે.? આ જાણવા માટે તો તમારે થિયેટર સુધી જ જવું પડશે.